b'\n_START_ARTICLE_\nIvo Zorman\n_START_SECTION_\n\xc5\xbdivljenje\n_START_PARAGRAPH_\nZ dru\xc5\xbeino se je pri treh letih preselil v Kamnik, kjer je obiskoval osnovno \xc5\xa1olo. V me\xc5\xa1\xc4\x8danski \xc5\xa1oli v Ljubljani je bil njegov u\xc4\x8ditelj sloven\xc5\xa1\xc4\x8dine pisatelj Tone Seli\xc5\xa1kar. Leta 1943 se je pridru\xc5\xbeil partizanom v okolici Kamnika. Po koncu vojne je bil najprej novinar v Trstu, po odlo\xc4\x8ditvi za \xc5\xa1tudij pa se je vpisal na Vi\xc5\xa1jo pedago\xc5\xa1ko \xc5\xa1olo v Ljubljani in leta 1950 diplomiral iz slovenskega in ruskega jezika. Leta 1950 je za\xc4\x8del z u\xc4\x8diteljevanjem  v Kri\xc5\xbeah pri Tr\xc5\xbei\xc4\x8du. Tam je spoznal u\xc4\x8diteljico Kristo Tr\xc5\xbean, se z njo \xc4\x8dez dve leti poro\xc4\x8dil in dobil h\xc4\x8derko. U\xc4\x8dil je tudi v Preddvoru, \xc5\xbdeleznikih in Litiji, kjer je bil ravnatelj. Leta 1965 se je zaposlil pri zalo\xc5\xbebi Borec in bil urednik Kurir\xc4\x8dka. Upokojil se je leta 1977.\n_START_SECTION_\nDelo\n_START_PARAGRAPH_\nZorman je bil plodovit pisatelj. Kraj\xc5\xa1a prozna dela je leta 1950 za\xc4\x8del objavljati v literarnih revijah Nova obzorja, Beseda, Na\xc5\xa1a sodobnost, Obzornik. Leta 1955 so samostojno iz\xc5\xa1le novele s tematiko narodnoosvobodilnega boja Trije Borjanovi.  V novelah in romanih je upodabljal sodobno in polpreteklo (vojno) tematiko. Od preprostej\xc5\xa1ega realizma v za\xc4\x8detnih delih se je stilno razvijal k zapletenej\xc5\xa1im postopkom zmerne modernisti\xc4\x8dne proze._NEWLINE_Njegov pisateljski opus obsega dela za odrasle in mladino. V knjigah za odrasle je pisal o izku\xc5\xa1njah vojnega partizanstva in povojnega \xc4\x8dasa, o svoji generaciji in usodi posameznika. Med deli za odrasle je najbolj znan roman Draga moja Iza, po katerem je leta 1979 Vojko Duleti\xc4\x8d posnel film. Njegovo glavno delo je nezaklju\xc4\x8den ciklus devetih romanov o dru\xc5\xbeini Bauman, razdeljen v tri skupine: Predniki, Sodobniki in Potomci. V njih natan\xc4\x8dno opisuje doma\xc4\x8di me\xc5\xa1\xc4\x8danski na\xc4\x8din \xc5\xbeivljenja in s tem nadaljuje tradicijo slovenske realisti\xc4\x8dne proze._NEWLINE_Za mladino je pisal romane in povesti. Zaradi Zormanovih mladostni\xc5\xa1kih do\xc5\xbeivetij je prevladujo\xc4\x8da tema vojna, ki se ka\xc5\xbee v realisti\xc4\x8dnih zgodbah o otro\xc5\xa1tvu in odra\xc5\xa1\xc4\x8danju (Gnezdo sr\xc5\xa1enov, Na sen\xc4\x8dni strani mesta). V romanih se je spominsko v\xc5\xbeivljal v dogodke, ki jim je bil pri\xc4\x8da (Lectovo srce), in se pogosto dogajajo v Kamniku. Najuspe\xc5\xa1nej\xc5\xa1e mladinsko delo Iva Zormana je V sedemnajstem. Povest opisuje mladostnikovo \xc5\xbeivljenje, prve uvodne \xc4\x8dustvene preizku\xc5\xa1nje, odlo\xc4\x8ditve in poraze. V povestih, ki se navezujejo na \xc4\x8das Zormanove mladosti, so glavni junaki fantje. Dekli\xc5\xa1ke figure se pojavljajo predvsem v delih, ki govorijo o mladini dana\xc5\xa1njega \xc4\x8dasa. Za mladino je napisal dve radijski igri, za otroke pa pravljice in besedila za slikanice.'